## A BOHÓC

A bohóc,

ha sír, ha nevet,

másra gondol, mindig másra,

nevetésben a sírásra,

édes és keserű könnyekre,

a „lejjebb”-ben a „följebb”-re,

a padlásban a pincére,

a pincében a cincérre,

a nagy hősben a kis gyávára,

napsütésben a vakvilágra,

szóval a túloldalra,

ellenkezőre,

gyűszűbe zárt zöld mezőre,

fényben az éjre,

hőben a fagyra,

vagy csak arra,

hogy mindig van másik,

a nevetéstől a zokogásig

végtelen a dolgok nyitja,

zárja,

ezért gondol a bohóc mindig másra,

nyugtot ezért nem talál,

két végpont közt röpködő madár,

csupa rongy, csupa kóc,

csupa színlelés,

festékkel kimázolt kétségbeesés,

mulatságos mutatványos,

odakötve az éjszakához,

leláncolt szárnyas,

azt mondja: „Vágtass!

Nincs lovad?

Legyél ló: magad!”

## AZ ÉN CIRKUSZOM

Nem veszélyes,

egyszemélyes,

mindig nagyon leleményes

az én cirkuszom!

Van benne majom!

Mászik a falon.

Van benne zsiráf!

Félti a nyakát.

Van benne minden:

mesés a kincsem –

ha elképzelem...

Nem veszélyes,

egyszemélyes,

mindig nagyon leleményes

az én cirkuszom...

Van benne, tudom,

árnyék a falon,

van benne teve,

gyémánt a feje,

van benne tündér –

hozzám jöhetnél!

Lakhatnál nálam!

Lennél: a társam!

Mert mit ér ez az egy személy,

ha nincsen otthon senkinél?

Igaz, mindig leleményes,

képzeletben sokszemélyes,

de különben nincsen társa,

se barátja, se családja –

van benne majom,

árnyék a falon,

van benne minden,

csak társa nincsen –

jöhetnél értem,

szólhatnál hozzám,

lakhatnál nálam,

élhetnél velem,

– értem, hozzám, nálam, velem!

Mert mit ér ez az egy személy,

ha nincsen otthon senkinél?

 \*

Hajóra szálltam,

szárnyam

cseréltem evezőre,

szél hátán szállok

menyegződre,

felhőmenyasszony,

leszek vőlegényed,

ha nem, hát zenészed,

bohócod, árnyad,

a láthatárnak

most nekivágok,

leszek a bárányod,

leszek a madarad,

vánkos fejed alatt,

ha nem, hát panaszom

elmondom a szélnek,

versemhez elég lesz

ennyi:

hajóra szálltam,

szárnyam

cseréltem evezőre,

mégsem értem el

menyegződre,

felhőmenyasszony.

\*

Ez a trom-bita akkora, akkora sárga, de sárga, de sárga, de réz,

úgy villog, de úgy, te, rá ne, rá ne nézz,

a trom-bita-bita-bában,

ott lakik egy angyal maszatos ruhában,

maszatos az arca,

csupa málna, csupa meggy, csupa földiszeder,

a trom-bita-bita-bában az angyal hamisan énekel,

de semmi, ez semmi, ez akkor is annyira szép!

Hallgasd csak a trombitabából az angyal énekét!

\*

Angyal, angyal, de kötéltáncos,

láthatod, dörzsölt mutatványos,

orrát orrodhoz dörzsöli,

kérdez, felelj neki:

Ibolyának ibolyát adtál-e már,

Katicának katicát fogtál-e már,

harangoztál-e gyöngyvirággal,

jártál-e vízen száraz lábbal?

Angyal, angyal, de nem magányos,

odahajlik a bohócához,

olyan mint a j betű,

játékos és gyönyörűűűűű!

\*

A dzsigitek, a dzsigitek, jönnek a dzsigit lovasok,

a lovak lába a porond porába tapos,

csak a vágta, a vágta a dzsigitek álma,

se nyereg, se kantár, csak a csizma és a térd,

se porond, se pálya, se cél, és mégis jönnek a dzsigitek,

felhő a ló hátán, árnyék a ló oldalán,

a ló nyakához tapad a dzsigit,

és háttal előre, kézen állva, keresztben a ló hasa alatt

csak jönnek a dzsigitek, a dzsigitek,

se nyereg, se kantár, se ló,

csak a dzsigitek ...

\*

Kis bohócom,

fekete-fehérben,

zárjuk a boltot

kéz a kézben,

elég ebből mára,

lesz még idő

vad viháncolásra.

Csukódj esernyő,

koppanj csákó,

fűzd ki a cipőd

nagy varázsló,

hagyd a tréfát,

kupolákban

a cérnalétrát,

lengjenek csak:

fújjon, fújjon a szél.

Fekete, fehér.

Üres tenyér,

nyitott ablak.

Szárnya most nő

a madaraknak.

Csönd, csönd

figyelem.

Magban az alma

most terem.

Csönd, csönd.

Nem néma,

nem fél a

szó,

a nyelv nem,

a szív nem,

a fej nem

fárad,

a szájra

nem kattan

lakat.

Így csak

a csönd

mulat,

csak a hallgatás

beszél.

Fekete, fehér.

Csönd, csönd.

Kocka, gömb.

Részletek a zenés mese CD-ről:

<https://www.youtube.com/watch?v=0HIdhLiR-tE>

<https://www.youtube.com/watch?v=-eGQIvpfzVs>

<https://www.youtube.com/watch?v=8DGT6m1sWjM>

<https://www.youtube.com/watch?v=5uyvl1RCclk>

<https://www.youtube.com/watch?v=xH1N8SZ0HMY>

<https://www.youtube.com/watch?v=213wmWJn_co>

<https://www.youtube.com/watch?v=i-ZkGBZCm6I&t=5s>

<https://www.youtube.com/watch?v=BErViaPuhMA>

https://www.youtube.com/watch?v=Ve5oeLjhwFE